Honderde kinders kry kos op Mandeladag | Netwerk24
Honderde kinders kry kos op Mandeladag
Deur Breyten Cupido 27 Julie 2020 06:00
Die Worcester Cares-groep het weer gewys hul hart is op die regte plek deur vir 400 kinders in Riverview kos te gee ter viering van Mandeladag. Foto: Verskaf
Worcester Cares is 'n sosiale­mediagroep wat reeds die afgelope paar maande 'n reuseverskil in Worcester maak.
Dié groep het 'n ernstige be­hoefte in Riverview, Avianpark en Roodewal raakgesien. Mandeladag (Saterdag 18 Julie) was vir Worcester Cares baie spesiaal.
"Ons het vir meer as 400 kinders 'n maaltyd gegee danksy skenkings uit die gemeenskap. Ons is 'n gemeng­de groep van bykans 40 lede wat uit motorfietsryers en ander mense bestaan," vertel die bestuurslid van die groep, Vernon Bedworth.
Bedworth vertel die Covid-19- pandemie het hulle glad nie afgeskrik nie omdat mense in hierdie tyd baie meer hulp nodig het. "Dit is hartroerend om te sien hoe mense hul hart vir hul medemens oopmaak en niks terug verwag nie. Hulle doen dit vir die liefde van die saak."
Dit is vir die groep belangrik dat veral kinders se immuun­stelsel opgebou moet word en dit is een van die redes waar­om hulle 'n gesonde maaltyd aan die kinders verskaf.
"Ons plant net die saadjie, dan stroom die skenkings in. Baie van die skenkers wil nie eens hê ons moet iets op sosiale media plaas nie, maar volgens ons kan die blootstelling ander aanspoor om dieselfde te doen."
Bedworth sê dit is 'n span­poging wat die maaltye moont­lik maak en hulle sien uit om meer sulke projekte aan te pak.